Passíusálmar voru lesnir fyrsta skipti í heild sinni í Borgarneskirkju í gær , á föstudaginn langa . Umsjón með viðburðinum var í höndum Steinunnar Jóhannesdóttur og sr. Þorbjörns Hlyns Árnasonar prófasts . Lesarar voru hjónin Steinunn Jóhannesdóttir og Einar Karl Haraldsson , Þorbjörn Hlynur Árnason og Anna Guðmundsdóttir , Guðrún Jónsdóttir og Einar Pálsson , Páll Brynjarsson og Inga Dóra Halldórsdóttir og Kjartan Ragnarsson og Sigríður Margrét Guðmundsdóttir . Þær Steinunn Árnadóttir og Jónína Erla Arnardóttir sáu síðan um tónlistarflutning milli sálma . Sr . Þorbjörn Hlynur segir að allt hafi tekist afar vel . " Það var ágætis þátttaka . Þetta var mjög merkileg reynsla . Sjálfur hef ég aldrei verið viðstaddur lestur Passíusálmanna í heild sinni . Það var sterk upplifun . Mér sýnist á öllu að lestur Passíusálmanna sé eitthvað sem muni halda áfram og verða endurtekið í Borgarneskirkju . " Sigríður Margrét Guðmundsdóttir sem er ein þeirra sem lásu sálmana í gær tekur í sama streng og Sr . Þorbjörn Hlynur . " Þetta tókst mjög vel . Fólk kom flest og hlustaði á nokkra sálma . Það voru mjög margir í kirkjunni um miðjan daginn . Sjálf hafði ég ekki kynnst Passíusálmunum svona náið áður . Ég ætlaði mér aldrei að vera allan tímann en þegar ég var komin vildi ég helst sitja áfram og hlusta . Það var þannig um fleiri . " Sigríður Margrét segist eiga von á því að þetta verði endurtekið að ári . " Þetta var fyrst og fremst gert að eigin frumkvæði þess fólks sem tók þáttí viðburðinum . Okkur fannst líka öðrum þræði tilvalið að gera í tengsl við sýningu Steinunnar Jóhannesdóttir í Landnámssetrinu þar sem hún segir frá lífi Hallgríms Péturssonar og Guðríðar Símonardóttur eiginkonu hans . Hallgrímur Pétursson bjó einnig á Vesturlandi þegar hann samdi Passíusálmana þar sem hann var prestur að Saurbæ á Hvalfjarðarströnd . Hann hafi síðan mjög mikin tengsl í sunnanverðum landshlutanum . Það sést meðal annars á því að þegar hann hafði lokið við að semja sálmana sendi hann þá þremur konum að gjöf sem allar bjuggu á Vesturlandi , " segir Sigríður Margrét . Hér vísar hún til þess að Hallgrímur Pétursson ritaði sálmana upp eigin hendi í handrit og sendi til þessara kvenna með tileinkunum til þeirra . Konurnar voru þær Ragnhildur Árnadóttir að Ytra Hólmi við Akranes , Helga Árnadóttir í Hítardal og Kristín Jónsdóttir í Einarsnesi við Borgarnes . Nokkru síðar sendi Hallgrímur svo fjórða handritið til Ragnheiðar Brynjólfsdóttur biskups í Skálholti . Þessar handritasendingar urðu líklega til þess að sálmarnir björguðust óbreyttir frá hendi höfundar því eintak Ragnheiðar biskupsdóttur hefur varðveist fram á okkar daga .